EA คุณภาพคับจอ
ข้อมูลที่อาจารย์ชอบพูดถึงเป็นประจำเมื่อเห็นนักลงทุนถามถึงหุ้น “พื้นฐานดี” คงหนีไม่พ้นเรื่องผลประกอบการในอดีต ต่อเนื่องถึงผลประกอบการในปัจจุบัน ก่อนจะจบลงด้วยการคาดเดาทิศทางธุรกิจในอนาคตจะดีขึ้นต่อเนื่องขนาดไหน ซึ่งเป็นประเด็นที่นักลงทุนต้องให้ความใส่ใจมากเป็นพิเศษ เพราะมันทำให้รู้ว่า นักลงทุนกำลังซื้อในหุ้นที่มีการเติบโตอย่างแข็งแกร่งเพียงใด
10 ธ.ค. 2561

ตีแผ่บจ.ดัง
คุณสุนทร จาก อ.เมือง จ.ราชบุรี พูดถึงสถานการณ์ของหุ้น EA หรือ บริษัท พลังงานบริสุทธิ์ จำกัด (มหาชน) ไม่มีอะไรที่ทำให้นักลงทุนต้องกังวลเลยจริง ๆ เพราะเป็นบริษัทที่ทำกำไรได้อย่างสม่ำเสมอ และมีอัตราการเติบโตที่ชัดเจน จนนักวิเคราะห์ให้ราคาเป้าหมายสูงขึ้นทุกปี และกลายเป็นหุ้นที่ทนกับแรงเสียดทานได้ดีสุดตัวหนึ่ง จึงอยากให้อาจารย์ประเมินหุ้นตัวนี้ยืนระยะได้นานแค่ไหนครับ
 
ข้อมูลที่อาจารย์ชอบพูดถึงเป็นประจำเมื่อเห็นนักลงทุนถามถึงหุ้น “พื้นฐานดี” คงหนีไม่พ้นเรื่องผลประกอบการในอดีต ต่อเนื่องถึงผลประกอบการในปัจจุบัน ก่อนจะจบลงด้วยการคาดเดาทิศทางธุรกิจในอนาคตจะดีขึ้นต่อเนื่องขนาดไหน ซึ่งเป็นประเด็นที่นักลงทุนต้องให้ความใส่ใจมากเป็นพิเศษ เพราะมันทำให้รู้ว่า นักลงทุนกำลังซื้อในหุ้นที่มีการเติบโตอย่างแข็งแกร่งเพียงใด
ประเด็นดังกล่าวทำให้อาจารย์มองหุ้น EA ตั้งแต่ก่อนเข้าตลาด mai ซึ่งตอนนั้นได้ “สมภพ กีระสุนทรพงษ์” เป็นที่ปรึกษาทางการเงิน และเป็นคนพาหุ้นตัวนี้เข้าตลาดฯ ก็ถูกตั้งคำถามเกี่ยวกับทิศทางของหุ้นตัวนี้อย่างหนัก แต่สุดท้ายได้พิสูจน์ให้ทุกคนเห็นว่า ธุรกิจของบริษัทอยู่ในทิศทางที่ดีกว่าคนอื่นอย่างชัดเจน ราคาหุ้นถึงทะยานขึ้นอย่างแข็งแกร่ง
เหล่านี้เป็นข้อมูลที่ทำให้อาจารย์มั่นใจในตัวหุ้น EA มากขึ้นอย่างมีนัยสำคัญ เพราะธุรกิจไฟฟ้าที่ทำอยู่ทุกวันนี้ เป็นธุรกิจที่รับเงินเข้ามาในบริษัทอย่างสม่ำเสมอ ส่งผลให้บริษัทมีกำไรที่แน่นอนตายตัว ไม่ต้องกังวลกับภาวะเศรษฐกิจจะชะลอตัวนานแค่ไหนอีกด้วยนะครับ
ตรงนี้ถูกยืนยันได้จากงบการเงินด้านล่างที่แสดงให้เห็นทิศทางการทำกำไรอย่างยอดเยี่ยม และทำให้เชื่อมั่นมากขึ้นว่า กำไรในปี 2561 ต่อเนื่องถึงปี 2562 น่าจะเติบโตอย่างมีนัยสำคัญ ซึ่งจะเป็นตัวผลักให้ราคาหุ้นในกระดานไต่ระดับขึ้นไปอีกเรื่อย ๆ รวมทั้งเป็นองค์ประกอบสำคัญที่ทำให้นักวิเคราะห์ปรับประมาณการราคาเป้าหมายขึ้นอีก

ที่สำคัญคือ พัฒนาการของบริษัทไม่ได้หยุดแค่เรื่องไฟฟ้า แต่ยังมีส่วนต่อยอดกับธุรกิจเดิมอย่างโดดเด่น หลังบริษัทตัดสินใจกระโดดเข้าสู่ธุรกิจ “แบตเตอรี่” อย่างเต็มตัว ซึ่งหลายคนพูดเหมือนกันว่า ธุรกิจดังกล่าวจะทำให้บริษัทมีการเติบโตแบบก้าวกระโดด และจะทำให้ราคาหุ้นวิ่งขึ้นไปสร้างฐานแนวรับใหม่ที่สูงกว่าเดิมนะครับ
โดยเฟสแรกของการทำธุรกิจ “แบตเตอรี่” จะเน้นไปที่เรื่องของการนำมาใช้กับธุรกิจ “โรงไฟฟ้า” และในขณะเดียวกันได้มีการเตรียมความพร้อมเรื่อง “สถานีชาร์ต” รถไฟฟ้าไว้ในคราวเดียวกัน ซึ่งเป็นก้าวย่างที่นักลงทุนสามารถรับรู้ได้ด้วยตนเองผ่านสื่อต่าง ๆ ที่มีการพูดถึงพัฒนาการของ EA เป็นจำนวนมาก
เมื่อทุกอย่างถูกเตรียมพร้อมไว้อย่างเสร็จสรรพ ก็เหลือเพียงแค่ทิศทางของธุรกิจจะเฟื่องฟูเหมือนที่คาดการณ์ไว้หรือเปล่า ?
หากเป็นไปตามแผนที่วางไว้ ราคาหุ้น EA คงไปได้ไกลกว่านี้อีกเยอะเลยทีเดียว
หากไม่เป็นเหมือนที่มองไว้ ราคาหุ้น EA คงนิ่งอยู่กับที่สักพัก ต่อจากนั้นคงทรุดตัวลงเรื่อย ๆ (ธุรกิจไม่โต หุ้นก็ลงอย่างเดียว)
วันนี้อาจารย์ถึงต้องถามนักลงทุนว่า เชื่อมั่นในฝีมือของ “สมโภชน์ อาหุนัย” กับ “อมร ทรัพย์ทวีกุล” ขนาดไหน ? หลังได้แสดงฝีมือให้ผู้คนในตลาดหุ้นเห็นมาแล้วไม่ต่ำกว่า 5 ปีนะครับ
สภาแมงเม่า : ดร.สมชาย
…
